‘Betyds en binne begroting?’ vra DA oor Gauteng se nuwe hospitaleDie Chris Hani Baragwanath-hospitaal in Soweto. Dit is onwaarskynlik dat die Gautengse departement van infrastruktuurontwikkeling die vaardighede het om ses nuwe hospitale in die provinsie binne die spertyd, en sonder dat die koste oorskry word, te bou. Dít volgens die DA se Jack Bloom wat ook sê slim ooreenkomste moet hiervoor met die private sektor aangegaan word. Die DA het die Gautengse premier, David Makhura, se aankondiging in sy provinsiale rede vandeesweek dat ses nuwe hospitale nog dié dekade in die provinsie gebou gaan word, verwelkom. “My bekommernis is dat die provinsiale regering ŉ slegte geskiedenis het rakende die bou van gesondheidsinstellings. Dit neem gewoonlik dubbel so lank en kos dubbel soveel as wat begroot is. Beloftes oor hospitale wat gebou gaan word, is vantevore al verbreek. Die voormalige minister van gesondheid, Aaron Motsoaledi, het byvoorbeeld al ses jaar gelede beloof dat ŉ nuwe hospitaal in Soshanguve gebou gaan word,” het Bloom gesê. Die Kempton Park-hospitaal. (Foto: Sabrina Panaino‎/Facebook) Na raming word ŉ minimum van 2 000 bykomende hospitaalbeddens vir Gauteng se groeiende bevolking benodig, asook nuwe hospitale in gebiede waar pasiënte in dié stadium hopeloos onderbedien word. Volgens die DA sukkel die Tembisa-hospitaal met die ergste oorbevolking. Dit kan verlig word as die Kempton Park-hospitaal heropen en ŉ beloofde hospitaal in Diepsloot gebou word. Opknappingswerk aan die Lilian Ngoyi-kliniek – sodat dit plek het vir 556 beddens – gaan ook druk van die Chris Hani Baragwanath- en Bheki Mlangeni-hospitaal in Soweto verlig. ŉ Hospitaal is vir Daveyton beloof, asook ŉ nuwe hospitaal om die vervalle Jubilee-hospitaal te vervang. Die Heidelberg-gebied benodig ook ŉ nuwe hospitaal. Die DA sê ses nuwe hospitale gaan nagenoeg R9 miljard beloop. Die regering gaan dié geld êrens moet vind en verseker die koste raak nie weens korrupsie en ondoeltreffendheid buite beheer nie. “Ek twyfel of die Gautengse departement van infrastruktuurontwikkeling die vermoë het om die hospitale sonder vertragings en begrotingsoorskrydings te bou, dus moet innoverende ooreenkomste met die private sektor aangegaan word,” het Bloom gesê.